text: Haderslev højest på kunst
  24 september 2013 kl. 07.26
  Silokunst i Haderslev er et af Danmarks højeste kunstværker. Kunstneren Victor Ash har forvandlet 29 meter høj betonsilo på Haderslev Havn til akvarium med hajer, fisk og hvaler.
  Haderslev Kommune og Statens Kunstfonds udvalg for Kunst i det Offentlige Rum, har finansieret kunstværket.
  Det er den fransk-portugisiske kunstner Victor Ash, der har udsmykket den tidligere kornsilos 1.537 m² store overflade med havdyr.
  - Siloen er et spændende projekt på grund af størrelsen og den runde form. Nu er den omdannet til et vindue for havets dyr, der skuer ud over byen, så man gerne skulle blive lidt forstyrret og tænke: Hvad er nu det? Hvem betragter hvem, siger Victor Ash.
  Victor Ash, der har en baggrund som graffiti-kunstner, har også lavet vægmalerier med store dyremotiver i Østrig, Tyskland, Spanien og Korea.
  Haderslevs høje kunstværk indvies officielt på fredag - men kan allerede nu ses vidt omkring.
  